
Az intrapulmonális sönt és a holttérventiláció összefüggésének vizsgálata COVID-19 tüdőgyulladással intenzív osztályon kezelt betegekben

Bevezetés: A COVID-19 tüdőgyulladás során kialakuló gázcserezavarért az alveoláris légtartalom-csökkenés okozta megnövekedett intrapulmonális sönt, és tüdőerek immunothrombosisa okozta fokozott holttérventiláció egyaránt felelhet. Intenzív osztályunkon a COVID-19-betegeket a söntöt minimalizálandó a „nyitott tüdő” koncepciónak megfelelően lélegeztettük, a prothrombotikus állapotot ellensúlyozandó pedig terápiás antikoagulációban részesítettük. Célunk a súlyos COVID-tüdőgyulladás okozta intrapulmonális sönt és holttérventiláció mértékének, valamint ezek összefüggésének vizsgálata volt.
Módszerek: Retrospektív vizsgálatunkba (engedély: 143/2021) COVID-tüdőgyulladás miatt invazív, kontrollált lélegeztetésben részesülő betegeket vontunk be (COVID-csoport, n=26). Életkor, nem és testtömegindex alapján becsült részvételi valószínűség párosított elektív szívműtétre kerülő, tüdőbetegségtől mentes betegekből kontrollcsoportot (n=26) alkottunk. Artériás és centrális vénás vérgázadatokból a Berggren-egyenlet alapján meghatároztuk az intrapulmonális söntöt (Qs/Qt). Lélegeztetési térfogat és frekvencia, valamint becsült kilégzett széndioxid-térfogat, és mért artériás széndioxid-tenzió alapján kiszámítottuk a holttérventilációt (VD/VT).
Eredmények: A csoportok között életkor, nem és testtömegindex alapján nem volt szignifikáns különbség. A COVID-csoportban szignifikánsan magasabb volt a Qs/Qt (40±15% vs. 14±5%, p<0,001) és a VD/VT (53±16% vs. 28±17%, p<0,001), mint a kontrollcsoportban. A kontrollcsoporttal ellentétben (p=0,14) a COVID-csoportban a Qs/Qt és a VD/VT szignifikánsan, bár gyengén korrelált (r=0,42, p<0,05).
Megbeszélés: A COVID-csoportban a terápiás erőfeszítések ellenére emelkedett intrapulmonális sönt alveoláris infiltrációval és a gyakori komorbiditások (obezitás, diabétesz) miatti fokozott alveoláris kollapszushajlammal, a fokozott holttérventiláció pedig az immunothrombosissal és magas lélegeztetési nyomásokkal magyarázható. Az intrapulmonális sönt és a holttérventiláció súlyossága közötti összefüggés az alveoláris és vaszkuláris eltérések közös eredetére utalnak, bár a betegek között jelentős variabilitás mutatkozott abban, hogy mely mechanizmus dominált. Eredményeink az antithrombotikus terápia finomhangolásának fontosságát hangsúlyozzák pulmonalis immunothrombosissal járó állapotokban.



